AAP-এর পোস্টারে জায়গা পেলেন ‘অসৎ’ মোদি-রাহুল

নয়াদিল্লি: দিল্লির বিধানসভা নির্বাচনকে কেন্দ্র করে আম আদমি পার্টি (AAP) এবং কংগ্রেসের (Congress) মধ্যে সংঘাত ক্রমশ তীব্র হচ্ছে। কিছুদিন আগে আপ সুপ্রিমো অরবিন্দ কেজরিওয়ালকে (Arvind Kejriwal) নিশানা করেছিলেন রাহুল গান্ধী (Rahul Gandhi)। এবার আপের প্রচার পোস্টারে তীব্র কটাক্ষ করা হল রাহুলকে। ‘অসৎ’ বলে দাগিয়ে দেওয়া হল লোকসভার বিরোধী দলনেতাকে।

একটি নির্বাচনী পোস্টার বানিয়েছে আপ। তার ট্যাগলাইন— “কেজরিওয়ালের সততা সব বেইমানদের মাত করে দেবে।” এই বেইমানদের ছবিও রাখা হয়েছে পোস্টারে, তাদের মধ্যে একজন রাহুল গান্ধী। কংগ্রেস নেতা ছাড়াও পোস্টারে রয়েছে নরেন্দ্র মোদি (Narendra Modi), অমিত শাহ (Amit Shah), যোগী আদিত্যনাথ (Yogi Adityanath) অনুরাগ ঠাকুর সহ আরও অনেকের ছবি।

আরও পড়ুন: মুম্বই হামলার চক্রীকে ভারতের হাতে তুলে দিচ্ছে আমেরিকা

অতি সম্প্রতি রাহুল দাবি করেন, রাজধানীতে শীলা দীক্ষিতের মতো দক্ষভাবে সরকার চালাতে অসমর্থ কেজরিওয়াল। রাহুল বলেন, “প্রধানমন্ত্রী নরেন্দ্র মোদি এবং আপ কনভেনর অরবিন্দ কেজরিওয়ালের মিথ্যে প্রচার আর পিআর মডেল নয়, দিল্লির এখন চাই শীলা দীক্ষিতের সত্যিকারের উন্নয়ন মডেল।” রাহুল আগেও অভিযোগ করেছিলেন, প্রধানমন্ত্রী মোদির মিথ্যে প্রচার এবং মিথ্যে প্রতিশ্রুতির মডেল অনুসরণ করছেন কেজরিওয়াল।

প্রসঙ্গত, কংগ্রেস-আপের দ্বন্দ্বে ক্রমশ চওড়া হচ্ছে ইন্ডিয়া জোটের ফাটল। দিল্লির নির্বাচনে দুই দল এককভাবে লড়ছে। এই লড়াইতে কংগ্রেসকে ‘অপ্রাসঙ্গিক’ বলে উড়িয়ে দিয়েছেন আপ-এর নেতারা। ইন্ডিয়া জোটের অন্যান্য শরিক যেমন সমাজবাদী পার্টি, তৃণমূল কংগ্রেস আপকেই সমর্থন দিয়েছে। তবে কংগ্রেস কিছু ভোট কাটলে তাতে বিজেপির সুবিধা হবে তাতে সন্দেহ নেই।